google/wiki40b huggingface dataset:
Phymatodes testaceus

Utseende

En middelsstor (6-18 mm), slank trebukk. Den er svært variabel både i størrelse og farge. Vanlige fargevarianter er ensfarget rødbrun, og brunrødt pronotum og blåsvarte dekkvinger. Kroppen er ganske slank og jevnbred. Antennene er litt lengre enn kroppen hos hannen, litt kortere hos hunnen. Pronotum er nærmest ovalt, litt bredere enn langt, blankt, fint punktert med fine, oppstående hår. Dekkvingene har markerte skuldre og er parallellsidige. blanke, middels fint og tett punkterte, med en lengderibbe i midten. Beina er forholdsvis lange, lårene fortykkede.

Levevis

Larvene utvikler seg i tørr ved av løvtrær, mest eik og bøk. Denne arten finnes ofte i vedstabler og kommer inn i hus med ved, men gjør ingen skade der. Utviklingen tar to år. De voksne billene er aktive i mai-juli, mest om natten. De besøker ikke blomster.

Utbredelse

Arten er utbredt i Europa, i Nord-Afrika og i Asia østover til Iran, dessuten er den innført til Nord-Amerika. I Norge finnes den på Østlandet og langs kysten til Hardanger.
TAZARA-jernbanen

TAZARA-jernbanen går fra Kaphiri Mposi i Zambia til havnebyen Dar-es-Salaam i Tanzania. Tanzania-Zambia Railway Authority (TAZARA) ble grunnlagt tidlig på 1970-tallet for å bygge en jernbane som skulle forbinde det dengang isolerte Zambia som var blitt selvstendig nasjon seks år tidligere med resten av kontinentet. Banen skulle være en alternativ forbindelse til havet i stedet for den apartheid-kontrollerte og nå blokkerte forbindelse gjennom Rhodesia og Sør-Afrika. Jernbanen kalles også UHURU Railway etter swahili «frihet».

Konstruksjon

Jernbanen ble finansiert og bygget av Folkerepublikken Kina. Byggingen startet i 1970, og byggearbeidene tok seks år. Konstruksjonskostnader 500 million dollar.

Linjen

Banens utgangspunkt er havnebyen Dar-es-Salaam. Den går 970 km gjennom Tanzania og 890 km gjennom Zambia. Jenbanestrekningen krysser Zambias grense vest for Mbeya og forbindes med Zambia Railways ved Kapiri Mposhi. Banens lengde er 1860 km. Høyde over havet ved endepunktet er 1400 m.
Den ble bygget gjemnnom et heller øde og lite befolket område. I kjølvannet av jernbanen er det dukket opp industri og kraftverk, blant annet en gigantkraftstasjon i Kidatu og en papirfabrikk i Rufiji. Linjen krysser TAN-ZAM veien ved Makambako og løper parallelt med veien til Mbeya og grensen til Zambia ved  Tunduma.
Linjen er smalsporet med en sporvidde på 1067 mm, og ble fullført i 1975. Det var dengang det største jernbaneprosjekt siden andre verdenskrig. En delstrekning på 16 km mellom Mlimba og Makambako i Tanzania inneholder 30% av all jordforflytning, broer og tunneler. Tunnelene i Udzungwafjellene begrenser vognenes lastekapasitet.
På det meste var over 75 000 mann engasjert i utbyggingen, hvorav en tredel var kinesere. Det tekniske kompliserte prosjektet gav Kina en enorm prestisje i Afrika.

Rullende materiell

Opprinnelig var det 102 lokomotiver, 100 passasjervogner og 2100 godsvogner ved Tazara.

Forbindelse med andre jernbaner

Banen har forbindelse til det zambiske jernbanenettet i Kapiri Mposhi. Det har igjen forbindelser videre til Zimbabwe og Sør-Afrika og i nord, ved Ndola er det forbindelse til Kongo slik at TAZARA har forbindelse til hele jernbanenettet i Det sørlige Afrika og Sentralafrika.
Jernbanen kan derimot ikke knyttes direkte til den jernbanen som forbinder Tanzania med Kenya og Uganda fra Dar-es-Salaam, da denne banen har en annen sporvidde, meterspor, 1000 mm. En overgangsstasjon er bygget i Kidatu hvor det ble bygget en 108 km. lang sporforbindelse til Kilosa på jernbanenettet i Tanzania.

Privatisering

På grunn av fallende trafikk ble de to lands regjeringer i 2005 enige om å privatisere jernbanen. Mellom 1990 og 2003 er trafikken, spesielt godstrafikken blitt halvert (fra 1,2 millioner tonn til 630 000 tonn) og lokomotivparken må repareres eller fornyes for 25 millioner dollar. Beslutning om dette forventes å bli tatt i løpet av 2006 og i betraktning av Kinas tidligere engasjement på 1970-tallet forventes det kinesiske interesser vil bli foretrukket som en eventull ny operatør.
Keolis Norge

Historie

Fjord1 Partner AS ble etablert 29. august 2008 som et fellesforetak mellom Fjord1 (49 %) og Keolis Nordic AB (51 %), et svenskregistrert holdingselskap eiet av Keolis. Selskapet ble etablert i Bergen, med mål om å delta i anbudskonkurranser i kollektivtrafikken i regionen.
Selskapet deltok i 2008 i anbudskonkurransen om å kjøre buss i Nordhordland fra sommeren 2009, men tapte til Concordia Bus Norge. I april 2009 ble Fjord1 Partner utropt som vinner av anbudskonkurransen om å kjøre Bybanen i Bergen fra oppstart i 2010 og sju år fram med opsjon på opptil to år. I 2010 deltok selskapet også i anbudskonkurransene om ruteområdene Bergen nord og Bergen sentrum fra høsten 2011, men begge ble tildelt Tide Buss.
I april 2014 solgte Fjord1 seg ut og selskapet endret navn til Keolis Norge AS.
Operator

En operator er syntaktisk konstruksjon som er element av nesten alle programmeringsspråk. Prinsipielt er det ingen forskjell mellom operatorer og funksjoner, bortsett fra at en operator alltid gir en resultatverdi, en funksjon trenger bare å gi en resultatverdi hvis ønsket. Operatorer gjenspeiler ofte matematiske symboler, og de forbedrer programmkodens lesbarhet sterkt i forhold til utelukkende bruk av funksjoner.
Enkle eksempler er aritmetiske (addisjoner med +), sammenlignende (med >) og logiske operasjoner (slik som AND eller &&). Andre eksempler er tilordninger (vanligvis = eller :=), utvalg av elementer innenfor en record eller et objekt (vanligvis .) og gyldighet (ofte ::). Programmeringsspråk definerer vanligvis et sett med innebygde operatorer, og i noen tilfeller brukerdefinerte operatorer.
Årlid

Historisk

Årlid blir nevnt i kilder fra 1600-tallet, der det står at gården har ligget øde. Gården har da vært en middelaldergård, som har blitt lagt øde etter svartedauden.
I manntallet fra 1701 bodde stodderfogden Ola Jonsson på gården.
Friidrett under Panamerikanske leker 1963

Friidrett under Panamerikanske leker 1963 ble avviklet i São Paulo i Brasil i perioden 20. april til 5. mai 1963. Det var fjerde gangen som lekene ble arrangert. Det var 33 øvelser, 23 for menn og ti for damer. USA ble beste nasjon med tjueto gullmedaljer foran Canada med fem.
Megasoma elephas

Utseende

En meget stor (7–12 centimeter) og tung bille. Kroppen er svart, tett kledt med fine, korte hår slik at den virker fløyelsaktig gul. Hannen har et kraftig, to-grenet horn (rettet framover) på hodet. På pronotum er det en framoverrettet pigg på hver side. Beina er lange og kraftige, leggene har to tenner på utsiden. Ytterst ender de i kraftige og skarpe klør som gjør at disse billene kan holde veldig hardt fast i det de griper.

Levevis

Larvene utvikler seg inne i døde trestammer. Utviklingen tar gjerne tre år. De voksne billene er glade i råtnende frukt og spiser også utflytende sevje fra sår i trær. Hannene bruker hornene på hodet og pronotum til å kjempe med hverandre om hunnene, eller om føderessurser.

Utbredelse

Arten er utbredt i Sør- og Mellom-Amerika og det sørligste Nord-Amerika (nord til Texas).
Samiske geografiske navn i Steigen

Samiske geografiske navn i Steigen (knr 1848) angir stedsnavn i Steigen kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare lulesamisk er tatt med i denne oversikten for Steigen kommune.
Sheohar (distrikt)

Demografi

Ved folketellingen i 2011 var det 656 916 innbyggere i distriktet, mot 515 961 i 2001. Den urbane befolkningen utgjør 4,28 % av befolkningen.
Barn i alderen 0 til 6 år utgjorde 19,02 % i 2011 mot 20,63 % i 2001. Antallet jenter i den alderen per tusen gutter er 925 i 2011 mot 916 i 2001.
Emilio Greco

Biografi

Han er blitt høyt skattet for sine sanselig elegante, nakne kvinnefigurer i naturlig størrelse, som knytter an til klassisk skulptur. Gamle greske og romerske levninger på Sicilia gav ham en lidenskap for den antikke skulpturen.
Hans første fremgangsrike arbeide var Pinocchio på Collodi. I hele sin karriere tenderte hans skulpturer til å forfines med avlange former i italiensk manieristisk tradisjon. Laura er et typisk eksempel på hans modne skulptur.
Institutt for informatikk (UiB)

Institutt for Informatikk ved Universitetet i Bergen underviser og forsker innen informatikk ved Universitetet i Bergen.
I tillegg til studier (bachelor, master, Ph.D.) har instituttet forskergrupper innen algoritmer, bioinformatikk, optimering, teori for utvikling av programvare, sikker kommunikasjon og visualisering. Instituttet er også knyttet til Computational Biology Unit og ligger i Høyteknologisenteret, også kalt fish & chips fordi de driver med fisk og data.
Institutt for Informatikk har utspring fra geofysisk institutt som fikk EMMA i 1958 og i matematisk institutt som fra 1963 underviste datafag med lærerne Kjell Overholt, den kjente kryptoanalytiker Ernst S. Selmer (1920–2002) og Kåre Fløisand (født 1928) som i 1958 hadde vært den første som brukte EMMA. Instituttet fikk i 1969 fikk egen datamaskin som studentene fikk bruke (en Nord-1). Fra 1979 ble det undervist av egen gruppe innen numerisk analyse og databehandling. Fra 1984 har det vært eget institutt med Overholt som første instituttleder.
Instituttet er en del av Det matematisk-naturvitenskapelige fakultet (UiB). Der finner en også Institutt for informasjons- og medievitenskap som delvis har sin opprinnelse i Institutt for informasjonsbehandling, startet i 1972 som landets første institutt med EDB og IT som tema. Det handlet mest om de kvalitative sider av informatikk (behandling av informasjon i en organisasjon) og ikke så mye om matematisk funderte algoritmer og kodeteori å gjøre.
Losartan

Losartan (Cozaar®) er en angiotensin II-reseptorantagonist utviklet av Merck & Co. for behandling av hypertensjon (høyt blodtrykk). Den er tilgjengelig som tablett og kommer i ulike styrker. Losartan er et reseptbelagt legemiddel.
André Bråthen

André Bråthen (født 29. april 1994) er en norsk politiker (FrP) og var fra 2014 til 2017 generalsekretær i Fremskrittspartiets Ungdom. Han var fra 2012 til 2014 formann i Vestfold FpU. Han er i stortingsperioden 2013–2017 3. varamedlem til Stortinget for Vestfold FrP.
Fra 1. oktober 2017 er Bråthen økonomi- og administrasjonssjef i ledelsesrekrutteringsfirmaet BackerSkeie AS. Tonje Lavik er fra 1. oktober ny generalsekretær i FpU.
Cubilia (bille)

Utseende

Nokså små, kraftige, mørke trebukker. Kroppen kan ha metallisk glans og er kledt med korte, oppstående, lyse hår. Antennene er kortere enn kroppen. Pronotum er trapesformet sett ovenfra uten tenner på sidene. Dekkvingene er litt avsmalnende bakover.

Levevis

Disse billene har larver som lever i død ved.

Utbredelse

Slekten er utbredt i Afrika.
Serrognathus titanus

Utseende

Em stor til meget stor (opptil 110 millimeter, men kan være mye mindre), svart, kraftig bygd hjortebille, hannens kjever ganske rette og kraftig forstørrede. Kroppen er litt flattrykt, hannens hode er svært stort for å gi plass til de store kjevene, hunnen har en mer jevnbred kroppsform. Hannenes kjever er mer eller mindre sagtaggede på innersiden langs minst halve lengden. Hunnen er mye mindre enn hannen.

Levevis

Larvene utvikler seg i råtne trestammer. Arten er svært populær mellom billeoppdrettere, og regnes som forholdsvis enkel å formere i fangenskap.

Utbredelse

Arten er utbredt i Sørøst-Asia, fra Assam og Sikkim i vest til Sulawesi i øst, nord til Korea og Japan.
Jean Molinet

Liv og virke

Jean Molinet ble født i Desvres, som nå er en del av Frankrike, og studerte i Paris. Her tjenestegjorde han for Karl I av Burgund fra 1463, og ble sekretæren til Georges Chastellain. I 1464 skrev han La complainte de Grece, et politisk verk som handlet om burgunderne og deres syn på aktuelle hendelser. Han erstattet Chastellain som historiograf i 1475, og var også bibliotekaren til Margarete, erkehertuginne av Østerrike. Hans krønike dekket årene 1474 til 1504, og ble trykt i 1828 etter å ha blitt redigert av J. A. Buchon. Den er betraktet som mindreverdig i forhold til Chastellains krønike, bestående av dårligere historisk verdi.
Molinet ble leder av en retorikk- og poesiskole i Borgund kalt for Grands Rhétoriqueurs, karakterisert ved deres omfattende bruk av ordspill. Hans nevø Jean Lemaire de Belges tilbrakte en del tid sammen med ham ved Valenciennes, og Lemaire selv betraktet seg som en elev av den eldre forfatteren.
I 1501 ble Jean Molinet kannik av kirken Notre-Dame i Valenciennes, og han døde der i 1507.

Komponist

Jean Molinet var også komponist, skjønt kun et eneste verk, en rondeau kalt Tart ara mon cueur sa plaisance, kan med sikkerhet bli tilskrevet ham. Dette verket, en tidlig chanson for fire stemmer (de fleste hadde tre) var meget populær, noe som bevitnet av de omfattende spredningen av kopier av notene.
Molinet er også husket av en elegi han skrev ved dødsfallet til Johannes Ockeghem, satt til musikk av Josquin des Prez, kalt for Nymphes des bois, Det var en del av Prez' kjente motett (flerstemte kirkesang) La déploration sur la mort de Johannes Ockeghem. Andre samtidige komponister, som Antoine Busnois og Loyset Compère, brevvekslet med ham.
Historikeren Johann Huizinga har sitert en del anti-kirkelige linjer av Molinet fra en rekke nyttårsønsker: «La oss be til Gud at jakobinerne / må spise augustinerne, / og at karmelittene må bli hengt / med snorene til minorittene».
Risikosetninger

Risikosetninger er standardiserte setninger som benyttes i merking av helse- og miljøfarlige kjemikalier og andre farlige stoffer, og angir hvilken fare stoffet utgjør. Risikosetninger blir gjerne kombinert med faremerking og er regulert i Forskrift om klassifisering, merking mv. av farlige kjemikalier § 15.
Thomas Chr. Hansen

Biografi

Hansen begynte sin musikalske karriere som trommeslager, men i 1992 startet han bandet Rått Kjøtt og da tok han rollen som gitarist og vokalist. Dette bandet har han drevet non stop til dags dato, men band navn, musikkstil og medlemmer har blitt byttet ut flere ganger opp i gjennom årene. Siden 2001 har bandet gått under navnet Gaia Epicus og de har gitt ut flere album, og har spilt konserter både i Norge og i utlandet. Hansen har også et sideprosjekt som heter Mysterium hvor han lager ekte norsk rock. Hansen har jobbet med flere store kjente navn som har bidratt på musikken hans.
Han har jobbet som musikklærer og kursinstruktør i over 10 år. Han har komponert musikk for film og teater. Hansen har også laget endel musikkvideoer og en amatørspillefilm ved navn «Mørkets Sirkel».
Vannpolo under Middelhavslekene 1979

Vannpolo under Middelhavslekene 1979. Vannpolo var en av flere sporter under de åttende middelhavslekene som ble arrangert i Split i Jugoslavia i perioden 15. til 29. september 1979. Det var åttende gangen som Vannpolo var med på programmet under Middelhavslekene. Det var kun en vannpoloturnering for menn.
Peter Urban Gad

Bakgrunn

Peter var sønn av kontreadmiral Urban Gad og forfatterinnen Emma Gad. Peter var også Paul Gauguins nevø. Han ble utdannet maler i Paris.

Karriere

Han vendte ved sin hjemkost seg allikevel mot skuespillet; først kortvarig ved Dagmarteatret og deretter ved Det ny Teater. På Det ny Teater møtte hans Asta Nielsen som ikke riktig kunne finne innpass på scenen, men Urban Gad kunne i henne allikevel se et uforløst potensial, og skrev filmmanuskriptet til filmen Afgrunden spesielt til henne. Filmen ble tatt opp i 1910 med Urban Gad som regissør og Asta i hovedrollen. Filmen ble både Urban Gads og Asta Nielsens europeiske gjennombrudd, en milepel i dansk stumfilmhistorie og en stor publikumssuksess. Filmen var et erotisk kjærlighetsdrama om spillelærerinnen Magda Vang (Asta Nielsen) som er forlovet med prestesønnen Knud Svane (Robert Dinesen), men blir betatt av sirkusartisten Rudolph Stern (Poul Reumert) som hun løper vekk med. Men han utnytter henne og har andre kvinner også, og da han prøver å selge henne tilbake til Knud, dreper hun ham på tross av at hun elsker ham. I siste scene blir hun ført vekk av politiet. 
Etter Afgrunden flyttet Urban Gad til Tyskland sammen med Asta Nielsen, de to ble gift i 1912. Sammen laget de 33 filmer i Berlin, med ham som manuskriptforfatter og regissør og henne som hovedperson, mange av dem publikumssuksesser og finansielt profitable. Den kanskje best kjente av hans film, komedien Engelein (1914), stammer fra denne periode. I den spiller en nå 32-årig Asta en 17-årig pike der i filmen skal utgi seg for å være en 12-årig pike, for å arve fra sin rike onkel fra USA som kommer på besøk. I 1915 var deres profesjonelle samarbeide opphørt og de ble skilt i 1918. Etter Asta fortsatte Urban Gad med å lage filmer for flere andre av tidens store stumfilmsstjerner. Fra 1916 til 1921 laget han ca. 22 filmer. 
Da vendte han tilbake til Danmark, og sluttet sin filmkarriere med en Fy og bi-film (Telegrafstolpen og Tilhengeren); Lykkehjulet som hadde premiere 26. desember 1926. Men selv om han var sluttet med aktivt at produserer film, sluttet han allikevel ikke helt med filmen. Han fikk kinobevilling, og ble kinodirektør for Grand Teatret de neste 25 år. Etter hans død overtok hans andre kone teaterledelsen. Han forfattet dessuten også to bøker om film;  Filmen: Dens Midler og Maal (1919) og Klunketiden paa en anden Maade (1949, posthumt).
Urban Gad var gift med den danske stumfilmsstjerne Asta Nielsen (1912–1918; ekteskap oppløst), og senere med den tyske skuespillerinne Esther Burgert Westenhagen (Esther Gad) (1922–1947). Urban Gad døde den 26. desember 1947, og ligger begravd på Humlebæk Kirkegård.
Midterhukhamna

Midterhukhamna er en naturlig ankringsplas under fjellet Midterhuken midt imot Bellsundet, helt vest i Nathorst Land på sentrale Spitsbergen, Svalbard. I nord ligger sletta Midterhuksletta med flere kulturminner, og i vest neset Husodden og Bellsund.
På stedet ligger en norsk fangsthytte (bistasjon) som ble oppført i 1898 av J. Hagerup og fire mann for konsul Holmboe. De bygde samtidig en vinterhytte på Akseløya og en i Reindalen lengre nord hvor de skjøt 50-60 reinsdyr.
På stedet ligger også i nordvest, halvveis mot Gåsbergodden, rester av gamle Spekkovner fra den nederlandske hvalfangsten på 1600-tallet. Det står både lagerbygg (såkalte «telt»), og 9 graver oppe på en høyderygg. Her ble det senere i norsk fangstperiode anlagt en grav med innskriften: Herunder viler Olai Monsen af Ørstenvig Søndmør 1882.
Anlegget inngikk i det som utgjorde Fangstfelt 5 (Midterhuken). Hytta ble brukt til norsk pelsdyrfangst i tiden før andre verdenskrig.
Det er fullstendig ferdselsforbud på stedet på grunn av kulturminnene.
Baltiske tyskere

Historie

Den tyske bosetningen begynte med korstogene på 1200-tallet. Etterkommerne av de tyske ridderne slo seg ned i området, og dannet en adel av godseiere. Riga og Reval (det nåværende Tallinn) var hansabyer, og håndverkere og kjøpmenn her var av tysk avstamning.
Tyskerne utgjorde aldri mer enn 10 % av befolkningen, men var eliten i området i mange hundre år. Den opprinnelige befolkningen, estere, livere og latviere, levde som livegne på de tyske godsene, eller som tjenere i byene. Estlandssvenskene, som hadde innvandret samtidig som tyskerne, var for det meste fiskere ved kysten. Selv om den politiske kontrollen av området gikk over til Sverige, og siden Russland, beholdt tyskerne sin ledende posisjon.
I Sveriges stormaktstid spilte flere baltiske tyskere en viktig rolle i svensk historie. Noen slekter utvandret til Sverige, og flere kjente svensker har baltisk-tyske forfedre, for eksempel Evert Taube og Olof Palme. En betydelig andel av adelsslektene i Sverige er baltisktyske adelsslekter hvor medlemmer flyttet til Sverige mens Baltikum var under svensk styre.
I Tsar-Russland var de baltiske tyskerne en privilegert gruppe, og mange hadde høye stillinger i militæret og den sivile administrasjonen. Det tyskspråklige Universität Dorpat ble grunnlagt av Gustav II Adolf i 1632. På dette universitetet, og i St. Petersburg, arbeidet mange fremstående baltisk-tyske vitenskapsmenn. 
Selvstendigheten for Estland og Latvia etter første verdenskrig medførte slutten på tyskernes dominans. Godsene ble nå ekspropiert i en jordreform, og mange baltisktyskere emigrerte til Tyskland eller Sverige. Den hemmelige tilleggsprotokollen til Molotov–Ribbentrop-pakten innebar at Sovjetunionen fikk frie hender i Estland og Latvia. Hitler krevde at tyskerne i de to landene skulle evakueres til tysk-kontrollert område, og mellom oktober 1939 og januar 1940 flyttet 66 000 til Reichsgau Wartheland. I 1945 slo de fleste overlevende baltisktyskere seg ned i Tyskland eller Sverige.
Etter at Estland og Latvia ble selvstendige igjen i 1991, har forholdet mellom de baltiske tyskerne og de nye regjeringene vært relativt godt. Dette skyldes blant annet at organisasjonen til den baltisk-tyske adelen har erklært at medlemmene ikke vil kreve å få igjen landeiendommene sine.
Kuang (Datong)

Kuang (kinesisk: 矿区) er et bydistrikt i byprefekturet Datong i den kinesiske provinsen Shanxi. Det har et areal på 62 km² og teller ca. 440 000 innbyggere (2004).
Myburgh Province

Myburgh Province, også omtalt som Province Myburgh, var en provins i Britisk Nord-Borneo. Den ble etablert ved opprettelsen av protektoratet i 1888, og strakte seg langs den delen av nordøstkysten som ligger mellom utløpet av Klagai-elva i Labukbukta i nord og Tanjung Hog (Hog Point), Nord-Borneos østligste punkt på «fastlandet», i sør. 
Dette tilsvarer Sandakan-distriktet og de østlige delene av Kinabatangan-distriktet i Sabah.
På begynnelsen av 1920-tallet ble Nord-Borneos provinser erstattet av 17 distrikter.
Freden i Rijswijk

Freden i Rijswijk ble undertegnet 20. september 1697 i byen Rijswijk det daværende De forente Nederlandene og avsluttet niårskrigen mellom Frankrike og Augsburgligaen. Fredsavtalen har navn etter byen hvor avtalen ble inngått.
Kampene langs Frankrikes grenser under niårskrigen gikk hovedsakelig i Frankrikes favør, men i 1696 gikk landet inn i en økonomisk krise. Også sjømaktene England og De forente Nederlandene var økonomisk utmattede, og da Savoie ønsket å trekke seg ut av krigen, ønsket alle parter å framforhandle en avslutning på krigen.

Forhandlingene

Forhandlingene ble påbegynt i mai og den franske delegasjonen holdt til i Haag med representantene for Augsburgligaen hadde sete i Delft, mens forhandlingene ble gjennomført i palasset Huis ter Nieuwburg i Rijswijk, som senere ble revet i 1789.
I de to første ukene var det ikke bevegelse i forhandlingene. Dette førte til at de to hovedaktørene, Vilhelm av Oranien og Ludvig XIV av Frankrike pekte ut to personlige representanter som førte forhandlingene videre på tomannshånd. Disse var William Bentinck og Louis François de Boufflers, og i private forhandlinger kom de snart fram til hovedprinsippene i en avtale. Imidlertid ønsket ikke keiser Leopold I av Det tysk-romerske rike og kong Karl II av Spania å tiltre denne. 
Den spanske kongen ga imidlertid snart etter og 20. september ble avtalen undertegnet, men signatarene Frankrike på den ene side, og England, Spania og De forente Nederlandene på den andre. Vilhelm av Oranien overtalte deretter Leopold til å slutte seg til freden, og en avtale mellom Frankrike og Det tysk-romerske rike ble undertegnet 30. oktober.
Trisome Games

Trisome Games er en multisportkonkurranse for deltakere med Downs syndrom. Arrangør er Sports Union for Athletes with Down Syndrome (SU-DS). 
Den første konkurransen ble arrangert i Firenze i Italia, der 35 land deltok.